Okresná prokuratúra Malacky 
Sasinkova 71, 901 01 Malacky 	

Sp. zn. : 2 Pv 365/12/1106	Malacky, 23.10.2012
EEČ : 2-13-52-2012

U Z N E S E N I E

Trestná vec:	obvinený XXXXX 
Prečin:	Marenie výkonu úradného rozhodnutia podľa § 348 odsek 1 písmeno d Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Malacky
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 18.07.2012 o 21.40 h viedol osobné motorové vozidlo značky Škoda Forman, ev. č. MA-912AE, kde na parkovisku pred pizzeriou v Stupave, Námestie Svätej trojice, nacúval do zaparkovaného vozidla značky Audi A8, ev. č. BA-600VV, ktorého vlastníkovi spôsobil škodu približne 1.000 €, pričom uvedené vozidlo viedol aj napriek tomu, že rozhodnutím o priestupku č.p.ORP-P-32/MA-ODI2-2012, vydaným Okresným dopravným inšpektorátom v Malackách dňa 10.02.2012, ktoré nadobudlo právoplatnosť dňa 10.02.2012, mu bol uložený zákaz činnosti viesť motorové vozidlá akéhokoľvek druhu na dobu v trvaní 12 mesiacov počnúc dňom právoplatnosti rozhodnutia,
lebo je trestné stíhanie neprípustné podľa § 9 odsek 1 písmeno d
Odôvodnenie:
Poverený príslušník Okresného dopravného inšpektorátu v Malackách, Oddelenia výkonu služby a dopravných nehôd Okresného riaditeľstva PZ v Malackách, pod spisovou značkou ORP-38/DI-MA-2012 uznesením zo dňa 23.08.2012 začal vo veci trestné stíhanie podľa § 199 ods. 1 Trestného poriadku  a súčasne vzniesol podľa § 206 ods. 1 Trestného poriadku obvinenie XXXXX pre prečin marenia výkonu úradného rozhodnutia podľa    § 348 ods. 1 písm. d) Trestného zákona, na skutkovom základe uvedenom vyššie.

Dňa 22.10.2012 predložil poverený príslušník PZ na tunajšiu prokuratúru vyšetrovací spis spolu s návrhom na zastavenie trestného stíhania podľa § 215 ods. 1 písm. d) Trestného poriadku s poukazom na ustanovenie § 9 ods. 1 písm. d) Trestného poriadku.

Preskúmaním na vec sa vzťahujúceho spisového materiálu som dospel k záveru, že na podklade skutočností zistených v skrátenom vyšetrovaní je dostatočne odôvodnený záver, že bol spáchaný prečin marenia výkonu úradného rozhodnutia podľa § 348 ods. 1 písm. d) Trestného zákona, a že tento spáchal obvinený XXXXX, pričom návrh povereného príslušníka PZ na postup podľa § 215 ods. 1 písm. d) Trestného poriadku s poukazom na ustanovenie § 9 ods. 1 písm. d) Trestného poriadku je dôvodný. 

V priebehu skráteného vyšetrovania bolo preukázané, že skutok sa stal tak, ako je popísaný vo výrokovej časti tohto rozhodnutia. 

Ku skutku bol vypočutý svedok - poškodený  XXXXX, ktorý ku skutku uviedol, že dňa 18.07.2012 v čase okolo 21.00 h zaparkoval svoje vozidlo Audi A8 na parkovisku pred pizzeriou v Stupave a sadol si spolu s priateľmi na terasu pred pizzeriou. Následne prišlo vozidlo Škoda Forman ev. č. MA-912AE, pričom vodič vystúpil a išiel si niečo kúpiť. Ako však odchádzal, prudko cúvol tak, že zadnou časťou narazil do jeho vozidla.  

Rovnako je potrebné poukázať v tejto súvislosti na rozhodnutie o priestupku č.p.ORP-P-32/MA-ODI2-2012 Okresného dopravného inšpektorátu v Malackách zo dňa 10.02.2012, ktoré nadobudlo právoplatnosť dňa 10.02.2012, ktorým bol XXXXX uložený zákaz činnosti viesť motorové vozidlá akéhokoľvek druhu na dobu v trvaní 12 mesiacov, ako aj na záznam dopravnej nehody obsahujúci príslušnú fotodokumentáciu. 

V ďalšom konaní bol spisový materiál doplnený aj o oznámenie o úmrtí obvineného XXXXX, ktoré bolo vydané dňa 18.10.2012 Mestom XXXXX.

	Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9.

	Podľa § 9 ods. 1 písm. d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.

S poukazom na uvedené skutočnosti a citované zákonné ustanovenia som rozhodol tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Mihal
prokurátor